ກອງປະຊຸມສຳມະນາດັ່ງກ່າວ ໄດ້ດຶງດູດຄວາມສົນໃຈ ແລະ ການເຂົ້າຮ່ວມການຕິດຕາມກວດກາທາງຫ່າງໄກຂອງຜູ້ຊົມ, ຜູ້ຟັງຈຳນວນປະມານ 70 ຄົນ ເຊິ່ງແມ່ນນັກລົງທຶນສ່ວນບຸກຄົນ ແລະ ຜູ້ຕາງໜ້າ ມະຫາວິທະຍາໄລອັງກິດ, ກອງທຶນລົງທຶນ ແລະ ວິສາຫະກິດ ພ້ອມດ້ວຍກຸ່ມວິສາຫະກິດໃນຂົງເຂດການປຶກສາ, ສາທາລະນະສຸກ ແລະ ເຕັກໂນໂລຢີ.
ເນື້ອໃນທີ່ຜູ້ເຂົ້າຮ່ວມມີຄວາມສົນໃຈທີ່ສຸດກ່ຽວກັບບັນດາບັນຫາ, ຄື: ບົດຮຽນທີ່ປະສົບຜົນສຳເລັດຂອງຫວຽດນາມໃນການສະກັດກັ້ນການລະບາດຂອງພະຍາດ COVID-19; ສະພາບພື້ນຖານເສດຖະກິດ ແລະ ທິດທາງນະໂຍບາຍຂອງຫວຽດນາມ ໃນປະຈຸບັນ ໃນການຟື້ນຟູ ແລະ ພັດທະນາເສດຖະກິດຫຼັງຈາກການລະບາດພະຍາດ COVID-19; ທັດສະນະ, ນະໂຍບາຍການຕ່າງປະເທດ ແລະ ບົດບາດຂອງຫວຽດນາມໃນພາກພື້ນ ແລະ ໃນທົ່ວໂລກ ເພື່ອຮັກສາສະພາບແວດລ້ອມສັນຕິພາບ ແລະ ໝັ້ນຄົງ; ກາລະໂອກາດການລົງທຶນ ແລະ ການຮ່ວມມືດ້ານການຄ້າລະຫວ່າງ ຫວຽດນາມ ແລະ ອັງກິດເວົ້າລວມ ແລະ Scotland ເວົ້າສະເພາະ…
ບັນດາຜູ້ເຂົ້າຮ່ວມໄດ້ສະແດງຄວາມປະທັບໃຈເປັນພິເສດຕໍ່ບັນດາຂໍ້ມູນທີ່ໄດ້ແບ່ງປັນໃນກອງປະຊຸມສຳມະນາ ກ່ຽວກັບຜົນສຳເລັດຂອງຫວຽດນາມ ໃນການຕອບໂຕ້ຕໍ່ໂລກລະບາດ, ເມື່ອຫວຽດນາມມີພຽງແຕ່ກໍລະນີຕິດເຊື້ອພະຍາດ COVID-19 ຈຳນວນ 340 ຄົນ ແລະ ບໍ່ມີຜູ້ເສຍຊີວິດ.
ທ່ານ ເຈີນງອກແອັງ - ນັກປາຖະກະຖາ, ເອກອັກຄະລັດຖະທູດຫວຽດນາມ ປະຈຳປະເທດອັງກິດ ໄດ້ເນັ້ນໜັກວ່າ ບົດຮຽນທີ່ປະສົບຜົນສຳເລັດຂອງຫວຽດນາມ ໃນການຕອບໂຕ້ຕໍ່ການລະບາດຂອງພະຍາດ COVID-19 ແລະ ການດຶງດູດນັກລົງທຶນສາກົນທີ່ກຳລັງຊອກຫາຈຸດໝາຍທີ່ໝັ້ນຄົງດ້ານການເມືອງ, ດ້ວຍຄວາມຕັດສິນໃຈ ແລະ ຄວາມເປັນເອກະພາບລະຫວ່າງລັດຖະບານ ແລະ ປະຊາຊົນ.
ໃນການສົນທະນາ, ບັນດາຜູ້ເຂົ້າຮ່ວມກ່າວວ່າ ຫວຽດນາມ ໄດ້ຮັບການຕີລາຄາສູງໃນການສືບຕໍ່ນຳເອົາໂອກາດການລົງທຶນ ແລະ ການຮ່ວມມືຕັ້ງໜ້າກັບວິສາຫະກິດ ແລະ ອົງການຈັດຕັ້ງຕ່າງໆຂອງປະເທດອັງກິດໃນຂົງເຂດການສຶກສາ (ການຝຶກອົບຮົມພາສາອັງກິດ, ເຕັກໂນໂລຢີ, ມະຫາວິທະຍາໄລ ແລະ ພາຍຫຼັງການຈົບປະລິນຍາຕີ), ພະລັງງານສ້າງໃໝ່, ພັດທະນາພື້ນຖານໂຄງລ່າງ, ສາທາລະນະສຸກ…
ທ່ານ ເຈີນງອກແອັງ - ນັກປາຖະກະຖາ, ເອກອັກຄະລັດຖະທູດຫວຽດນາມ ໃຫ້ຮູ້ວ່າ ກອງປະຊຸມສຳມະນາແມ່ນໜຶ່ງໃນບັນດາການເຄື່ອນໄຫວ ເຊິ່ງສະຖານທູດຫວຽດນາມປະຈຳອັງກິດ ໄດ້ຮ່ວມມືຢ່າງແໜ້ນແຟ້ນກັບບັນດາອົງການຈັດຕັ້ງຢູ່ປະເທດອັງກິດ ເພື່ອຊຸກຍູ້ ແລະ ເພີ່ມທະວີການຮ່ວມມືລະຫວ່າງສອງປະເທດ, ເອົາຊະນະຜົນກະທົບທີ່ເກີດຈາກການລະບາດຂອງພະຍາດ COVID-19, ໃນສະພາບການການພົວພັນທີ່ເຂັ້ມແຂງລະຫວ່າງສອງປະເທດໃນຊຸມປີມໍ່ໆມານີ້.
ຄຳຮຸ່ງ